Ишембайҙан Ғәҙелшиндар – районда ғына түгел, республика күләмендә танылған ижади ғаилә. Ралим Риф улы – мәктәп йылдарынан башлап бөгөнгә ҡәҙәр сәхнә түрендә дәртле бейеүҙәре, өҙҙөрөп гармунда уйнауы менән танылыу алған районыбыҙҙың данлыҡлы уҙаманы, тыуған ауылының “Бирҙәш” бейеү ансамбле етәксеһе, халҡыбыҙҙың ижады өлгөләрен һаҡлап үҫтереүгә бар тырышлығын һалып, ижади табыштары менән райондаштарын ҡыуандырыусы шәхес. Һуңғы йылдарҙа халыҡ мәнфәғәтен ҡайғыртыусы ауыл биләмәһе башлығы булып хеҙмәт итә. Атанан күргән – уҡ юнған, әсәнән күргән – тун бескән. Ғәҙелшиндарҙың йөкмәткеле сығышы халҡыбыҙ мәҡәленең дөп-дөрөҫ икәнлегенә тағы бер инандырҙы. Риф ағайға атаһы Ғабит уҙаман үҙе менән яу юлдары үткән гармунын аманат итеп ҡалдырған. Бөгөн туҡһанды ваҡлаған Риф олатай тылсымлы гармун моңона улдары Ралим менән Фәнилде ғашиҡ иткән. Алты тиҫтә йыл татыу ғаилә усағын дөрләтеүсе Фәрзәнә инәй халыҡ педагогикаһына нигеҙләнеп, ейәндәре уңған, миһырбанлы, бар яҡлап өлгөлө булһын өсөн бар көсөн һала.